b'\n_START_ARTICLE_\nMihael II. Amorijec\n_START_SECTION_\nVoja\xc5\xa1ka kariera\n_START_PARAGRAPH_\nMihael je bil rojen v dru\xc5\xbeini profesionalnih kmetov-vojakov, ki so za svojo voja\xc5\xa1ko slu\xc5\xbebo od dr\xc5\xbeave  dobili zemljo. Dru\xc5\xbeina je pripadala judovsko-kr\xc5\xa1\xc4\x8danski sekti atin\xc5\xbeanov, Kapado\xc4\x8danov, ki so privzeli judovsko obredje. Atin\xc5\xbeani so imeli v Mali Aziji veliko prista\xc5\xa1ev in so v tistem \xc4\x8dasu skupaj z Grki in Armenci tvorili hrbtenico bizantinske vojske._NEWLINE_Mihaelovo prvo veliko napredovanje je bil polo\xc5\xbeaj pribo\xc4\x8dnika (spatharios) generala Bardana Turka, ki sta ga imela tudi njegov bodo\xc4\x8di  nasprotnik in cesar  Leon Armenec in uzurpator Toma\xc5\xbe Slovan. _NEWLINE_Poro\xc4\x8dil se je z Bardanovo h\xc4\x8derko Teklo, z drugo pa se je poro\xc4\x8dil Leon.  Kmalu po Bardanovem uporu proti cesarju Nikiforju I. Logotetu sta ga oba zeta zapustila in bila zato nagrajena z vi\xc5\xa1jima  poveljni\xc5\xa1kima polo\xc5\xbeajema. Mihael je bil imenovan za cesarjevega gospodarja \xc5\xa1otora (kom\xc4\x93s t\xc4\x93s kort\xc4\x93s). Leta 813 je sodeloval v Leonovem strmoglavljenju  cesarja Mihaela I. Rangaba, ki je bilo posledica njegovih stalnih voja\xc5\xa1kih porazov z Bolgari,  in bil zato imenovan za poveljnika elitne tagme ekskubitorjev.  _NEWLINE_Po Leonovi lo\xc4\x8ditvi od Mihaelove svakinje je postal nezadovoljen. Na Bo\xc5\xbei\xc4\x8dni ve\xc4\x8der leta 820 ga je Leon V. obto\xc5\xbeil, da kuje zaroto, ga aretiral in obsodil na smrt. Izvr\xc5\xa1itev sodbe je odlo\xc5\xbeil do naslednjega dne. Mihael je iz je\xc4\x8de zagrozil soudele\xc5\xbeencem v zaroti, da jih bo izdal, zato so ga  osvobodili in pri bo\xc5\xbei\xc4\x8dni ma\xc5\xa1i v dvorni kapeli sv. \xc5\xa0tefana Leona V. ubili.\n_START_SECTION_\nVladanje\n_START_PARAGRAPH_\nMihaela  so takoj razglasili za cesarja, \xc4\x8deprav je imel noge \xc5\xa1e v okovih. Patriarh Teodot I. Konstantinopelski ga je \xc5\xa1e isti dan kronal._NEWLINE_Podpiral je ikonoklazem, vendar je po tihem  spodbujal spravo z ikonoduli. Ustavil je njihovo preganjanje in jim dovoliv vrnitev iz izgnanstva. Med tistimi, ki so se vrnili, sta bila tudi nekdanji konstantinopelski patriarh Nikifor in Teodor Studit, kateremu ni uspelo prepri\xc4\x8dati cesarja, naj opusti ikonoklazem. Ena od redkih \xc5\xbeertev Mihaelovih politike je bil kasnej\xc5\xa1i patriarh Metodij I.. _NEWLINE_Mihaelov vzpon na prestol je vzbudil apetite njegovega nekdanjega sobojevnika Toma\xc5\xbea Slovana,  ki se je v Mali Aziji razglasil za rivalskega cesarja, uspe\xc5\xa1no premestil svojo vojsko v Trakijo in za\xc4\x8del decembra 821 oblegati Konstantinopel. Toma\xc5\xbe ni imel podpore nekaterih maloazijskih tem, imel pa je podporo vojne mornarice, ki mu je omogo\xc4\x8dila sklenitev tesnega obro\xc4\x8da okoli Konstantinopla. V iskanju podpore prebivalcev se je predstavljal kot  branilec revnih in obljubljal, da bo zni\xc5\xbeal davke. Sklenil je zavezni\xc5\xa1tvo z abasidskim kalifom Al Mamunom in dosegel, da ga je antio\xc5\xa1ki patriarh Job kronal za cesarja._NEWLINE_Mihael II. je dobil podporo in pomo\xc4\x8d bolgarskega kana Omurtaga in Toma\xc5\xbea prisilil, da je spomladi 823 prekinil obleganje.  Kasneje je sam oblegal Toma\xc5\xbea v Arkadiopolu (L\xc3\xbcleburgaz) in ga oktobra prisilil k vdaji. _NEWLINE_Vojska, ki jo je nasledil, je bila resno oslabljena in ni mogla prepre\xc4\x8diti osvojitve Krete, ki so ga  leta 824 izvedli Arabci z 10.000 mo\xc5\xbemi in 40 ladjami. Propadel je tudi poskus ponovne osvojitve otoka leta 826. Leta 827 so Arabci napadli \xc5\xa1e Sicilijo, izkoristili lokalne spore in oblegali Sirakuze.\n_START_SECTION_\nDru\xc5\xbeina\n_START_PARAGRAPH_\nMihael II. je imel z \xc5\xbeeno Teklo sina in naslednika Teofila. Po njeni smrti se je poro\xc4\x8dil z Eufrozino, h\xc4\x8derko cesarja Konstantina VII. in Marije Amnijske. Poroka naj bi utrdila Mihaelov cesarski polo\xc5\xbeaj, vendar je naletela na nasprotovanje duhov\xc5\xa1\xc4\x8dine, ker je bila Eufrozina pred poroko nuna.\n_START_SECTION_\nZapu\xc5\xa1\xc4\x8dina\n_START_PARAGRAPH_\nZaradi svojega judovsko-kr\xc5\xa1\xc4\x8danskega porekla med pravoslavno duhov\xc5\xa1\xc4\x8dino ni bil ravno priljubljen. Duhov\xc5\xa1\xc4\x8dina ga je prikazovala kot nevednega in neizobra\xc5\xbeenega kmeta, \xc4\x8deprav je bil kompetenten dr\xc5\xbeavnik in administrator. V Bizantinsko cesarstvo je po ve\xc4\x8d generacijah vnesel stabilnost in za\xc4\x8del obnavljati bizantinsko vojsko. Sistem, ki ga je uvedel v dr\xc5\xbeavno upravo in vojsko, je omogo\xc4\x8dil cesarstvu, da je pod njegovim vnukom Mihaelom III. doseglo premo\xc4\x8d v bojih z Abasidi in se zoperstavilo vsem spremembam v dvornem \xc5\xbeivljenju. Njegovi nasledniki iz Amorijske dinastije, ki se je nadaljevala s tako imenovana  Makedonsko dinastijo, so vladali ve\xc4\x8d kot dve stoletji in ustoli\xc4\x8dili bizantinsko renesanso 9. in 10. stoletja.'